Here is a page extracted from Wikipedia that may contain CSS, HTML, and a lot of unformatted text.

Title: جمال الدين الشيال
Content: جمال الدين الشيال ( دمياط ، 27 يونيه 1911 - اسكندرية ، 2 نوفمبر 1967 ) مؤرخ مصرى و استاذ كبير مشهور فى التاريخ الاسلامي. إتخرج من جامعة القاهرة سنة 1936 ، و أخد الدكتوراه فى التاريخ من جامعة اسكندريه سنة 1947 بتفوق. كرمته مصر و أخد جوايز تقديريه كتيره من الدوله منها جايزة الدوله التشجيعيه فى التاريخ. إشتغل محاضر فى معاهد و كليات مختلفه و إشتغل ملحق ثقافى لمصر فى الخارج.

حقق كتب تاريخيه مهمة منها كتاب المقريزي " إغاثة الامه بكشف الغمة ، و الجزء الاول من كتاب المقريزى  اتعاظ الحنفا بأخبار الائمة الفاطميين الخلفا  ، و كتاب ابن واصل " مفرج الكروب فى تاريخ بنى أيوب " و له مؤلفات قيمه فى التاريخ زى " تاريخ مصر الاسلامية " ( جزئين ) اللى كتب فيه عن تاريخ مصر فى العصور المختلفه و صحح فيه غلطات للكتاب و المؤرخين المعاصرين. بوفاة جمال الدين الشيال و هو عنده 56 سنه مصر ضاع منها مؤرخ فذ مااتعوضش فيها.

اتعاظ الحنفا 

كتاب " اتعاظ الحنفا بأخبار الائمة الفاطميين الخلفا " لغاية اربعينات القرن العشرين ما كانش معروف منه غير نسخه مخطوطه ناقصه فى مكتبة توبنجن فى المانيا ، و نشر عنها المستشرق الالمانى بونز كتاب سنة 1909 ( طبعة دار الأيتام فى القدس ) و اثبت إن المخطوطه اتكتبت بخط المقريزى نفسه. جمال الدين الشيال نشر النص فى القاهره سنة 1948 بعد ما صححه بشكل علمى. بعد كده اكتشف المؤرخ و المستشرق كلاود كاهين Claude Cahen ان فيه نسخه كامله من الكتاب موجوده فى مكتبة احمد التالت فى استانبول ، و بين جمال الدين الشيال ان الكتاب الاولانى ما كانش اكتر من سدس الكتاب الكامل و قدر يجيب النص الكامل و نشر المجلد الاول فى القاهره سنة 1967 لكن اتوفى و كمل الموضوع محمد حلمى احمد و نشر مجلدين تانيين فى القاهره سنة 1971 و 1973 .

فهرست

من مؤلفاته 
 الاسكندرية، طوبوغرافية المدينة و تطورها من اقدم العصور الى الوقت الحاضر (1952).
 دراسات فى التاريخ الاسلامي (1966).
 أعلام الاسكندرية (1965).
 مجمل تاريخ دمياط (1949).
 الوثائق الفاطمية (1956).
 تاريخ مصر الاسلامية (1966).

فهرست

المراجع 

 جمال الدين الشيال : تاريخ مصر الاسلامية، دار المعارف ، القاهرة 1966.
 المقريزي : إغاثة الامة بكشف الغمة، تحقيق جمال الدين الشيال ، مكتبة الثقافة، القاهرة 2000
 الموسوعة الثقافية ، مؤسسة فرانكلين للطباعة والنشر، القاهرة - نيو يورك 1972

مؤرخين
مؤرخين مصريين
مصريين
مواليد 1911
وفيات 1967
وفيات فى اسكندريه